钦定古今图书集成/明伦汇编/闺媛典/第088卷 > 金显名妻章氏〈王氏附〉
## 钦定古今图书集成/明伦汇编/闺媛典/第088卷 > 金显名妻章氏〈王氏附〉

按《武进县志》：“章氏，汀州人，太守金显名妻，忠洁公铉
母也，封安人。幼以贤称，具烈丈夫概，教铉成进士。崇
祯末，寇薄都城，铉奉命巡视皇城，入告母曰：‘寇势迫，
万一不测，愿母割一子殉王事’。安人正色曰：‘食禄殉难，汝之分也。吾从汝父及汝两食君禄，义不逃死。倘
事急，解所佩牙牌疾告我。因相持恸哭。铉妾王氏牵’”
衣啼，铉绝裾去。后数日，都城陷，铉解牙牌付从者曰：
“归报太夫人，即没御河死。”安人得牙牌曰：“事遽尔耶？
孝哉铉也！”肃冠帔，告宗祠毕，赴井死。铉弟錝欲从母，
见王氏已先入井，急自经。家人救之，遂亦投井焉。